nati@stander.co.za, Author at Bybelskool vir Bereane - Page 31 of 33
Eksodus 19 (Mrt 4)
March 3, 2016 nati@stander.co.za	Leave a comment
In Eksodus 19 kom daar as’t ware ‘n nuwe volk totstand. Die Here roep die volk in die lewe en gee vir hulle bestaansreg. Hulle bestaansreg sou geskoei wees op hul identiteit: hul is die eiendom van Yahweh, ‘n koninklike priesterdom. Die idee was dat hulle op ‘n besondere manier afgegrens sou wees van al die ander heidense nasies, om sodoende God te verheerlik.
Petrus sê ons as kinders van die nuwe verbond is ook ‘n nuwe volk, ‘n koninklike priesterdom. Ons is ook op ‘n spesiale manier aan die Here gewy. My bestaansreg vind ek in hierdie nuwe identiteit.
Vind ek my identiteit in dit wat ek moet doen, of méér in dit wat die Here aan my gedoen het? Is die klem in my verhouding met die Here op dit wat ek moet wórd, of dit wat ek moet wéés?
Gebed: Vra die Here om ons te help om raak te sien dat die klem in ons verhouding, altyd meer moet val op dit wat Hy gedoen het en hoe hy ons aan Hom gewy het.
Eksodus 17 (2 Maart)
March 2, 2016 nati@stander.co.za
In Eks 17:15 vind ons nog ‘n eienaam van die Here wat met sy verbondsnaam Yahweh verbind. Dit is die naam “Yahweh-Nissi”. In die ou vetaling word dit weergegee as “Die Here is my banier” en in die nuwe vertaling as “Die Here gee my die oorwinning”.
Moses’hulle was oppad na die beloofde land onder die banier van Yahweh. Omdat hulle Hom gehoorsaam, gee Hy vir hulle die oorwinning.
Kan ek nie ook my dagtaak – en selfs my lewe – met hierdie eienaam van die Here tegemoet gaan nie? Wanneer ek voor moeilike situasies te staan kom, onthou ek Yahweh-Nissi. Mag alles wat ek doen en sê, wees asof ek onder die banier van my God leef. Dit moet aan Hom eer bring. En omdat ek Hom gehoorsaam, weet ek gaan ek met sy seën en beskerming.
Gebed: Mag ek alles wat ek doen, U verheerlik.
Eksodus 16 (1 Maart)
March 1, 2016 nati@stander.co.za
Eks 16:4 Die Here wou hê dat die Israeliete elke dag vars kos moes bymekaarmaak. Hou wou daardeur by die volk iets kweek van ‘n daaglikse vertroue in Hom. In vers 20 sien ons dat baie mense nie daarvoor te vinde was nie. Hulle wou opgaar, want net miskien voorsien die Here nie die volgende dag weer so ruim nie.
Is daar by my ‘n daaglikse afhanklikheid van die Here? Ja, ek sê so met my mond. Maar vertrou ek regtig elke more nuut in die Here? Of teer ek nog op ou kos van die verlede?
Gebed: Vra die Here om jou te help dat jy vandag op ‘n vars manier sy sorg aan jou sal raaksien.